தமிழகத்தில் இன்று முதல் அடுத்த நான்கு நாட்களுக்கு வெப்பச் சலனம் காரணமாக மழை பெய்ய வாய்ப்புள்ளதாக வானிலை மையம் தெரிவித்துள்ளது. கடந்த சில நாட்களாக தமிழகத்தின் பல பகுதிகளில் மழை பெய்து வருகிறது. காஞ்சிபுரம், வேலூர் உள்ளிட்ட மாவட்டங்களில் இரவு நேரங்களில் பரவலான மழை பெய்துள்ளது. இதுதவிர வேலூர், சேலம், மதுரை ஆகிய மாவட்டங்களில் நேற்று இடியுடன் கூடிய மழை பெய்தது. சென்னை பொறுத்தவரையில் இரவு நேரங்களில் மழை பெய்துள்ளது. இதனால் சில நாட்களாக நிலவி வந்த வெப்பம் குறைந்துள்ளது. இந்நிலையில் வெப்பச் சலனத்தால் அடுத்த நான்கு நாட்களுக்கு மழை பெய்யக்கூடும் என வானிலை மையம் தெரிவித்துள்ளது.